FI Euroopan unionin virallinen lehti C 29/6

Ranskan tasavallan aloite neuvoston päätöksen tekemiseksi tietotekniikan käytöstä tullialalla

(2009/C 29/05)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a alakohdan ja 34 artiklan 2 kohdan c alakohdan,

ottaa huomioon Ranskan tasavallan aloitteen,

ottaa huomioon Euroopan parlamentin lausunnon (1),

sekä katsoo seuraavaa:

(1) Tullihallinnot ovat yhdessä muiden toimivaltaisten viranomaisten kanssa vastuussa paitsi yhteisön säädösten myös kansallisen lainsäädännön rikkomisten estämisestä, tutkinnasta ja syytteeseenpanosta sekä yhteisön ulkorajoilla että sen alueella.

(2) Kaikenlaisen laittoman kaupan lisääntyminen on vakava uhka kansanterveydelle, julkiselle moraalille ja yleiselle turvallisuudelle.

(3) Tullihallintojen keskinäistä yhteistyötä on tarpeen vahvistaa sopimalla menettelyistä, jotka mahdollistavat tullihallintojen yhteisen toiminnan ja laittomaan kauppaan liittyvien henkilö- ja muiden tietojen vaihdon käyttäen tällaisten tietojen uutta hallinta- ja siirtotekniikkaa, ottaen huomioon yksilöiden suojelusta henkilötietojen automaattisessa tietojenkäsittelyssä 28 päivänä tammikuuta 1981 Strasbourgissa tehdyn Euroopan neuvoston yleissopimuksen määräykset sekä henkilötietojen käytön sääntelemisestä poliisialalla 17 päivänä syyskuuta 1987 annetussa Euroopan neuvoston ministerikomitean suosituksessa R (87) 15 esitetyt periaatteet.

(4) On myös tarpeen varmistaa parempi täydentävyys Euroopan poliisiviraston (Europol) ja Euroopan oikeudellisen yhteistyön yksikön (Eurojust) kanssa tehtävässä yhteistyössä suomalla kyseisille virastoille pääsy tullitietojärjestelmän tietoihin.

(5) Koska tullihallintojen on päivittäisessä työssään sovellettava sekä yhteisön että muita kuin yhteisön säännöksiä, on tarpeen pitää huoli siitä, että nämä keskinäistä avunantoa ja hallinnollista yhteistyötä koskevat säännökset kehittyvät samansuuntaisesti. Näin ollen on syytä ottaa huomioon tullitietojärjestelmää ja tullitutkintatietokantaa koskevat säännökset, jotka sisältyvät jäsenvaltioiden hallintoviranomaisten keskinäisestä avunannosta sekä jäsenvaltioiden hallintoviranomaisten ja komission yhteistyöstä tulli- ja maatalousasioita koskevan lainsäädännön moitteettoman soveltamisen varmistamiseksi annetun neuvoston asetuksen (EY) N:o 515/97 muuttamisesta 9 päivänä heinäkuuta 2008 annettuun Euroopan parlamentin ja neuvoston asetukseen (EY) N:o 766/2008 (2).

(6) Tietotekniikan käytöstä tullialalla 26 päivänä heinäkuuta 1995 tehdyn yleissopimuksen (jäljempänä ’SID-yleissopimus’) (3) voimaantulon jälkeen saadut kokemukset osoittavat, että jos tullitietojärjestelmää käytetään ainoastaan tarkkailuun ja ilmoittamiseen, hienovaraiseen tarkkailuun tai erityistarkastuksiin, ei täysin saavuteta järjestelmän tavoitetta, joka on avustaa kansallisen lainsäädännön vakavien rikkomisten estämistä, tutkintaa ja syytteeseenpanoa.

(7) Korkeimman tason vastuutahojen olisi strategisen analyysin perusteella määritettävä petostentorjunnan osalta hankkeet, tavoitteet ja toimintaperiaatteet, suunniteltava toimenpiteet ja järjestettävä tarvittavat voimavarat sovittujen operatiivisten tavoitteiden saavuttamiseksi.

(8) Tulliviranomaisten olisi sovittujen petostentorjunnan tavoitteiden saavuttamiseksi toteutettava yksittäisiin tapauksiin mukautetut toimenpiteet käyttäen apuna tiettyjen henkilöiden tai yritysten, jotka eivät noudata tai jotka eivät ilmeisesti noudata kansallista lainsäädäntöä, toimintaa, varoja ja aikeita selvittävää operatiivista analyysia.

(9) SID-yleissopimus olisi siis korvattava uudella.

(10) Tässä päätöksessä kunnioitetaan perusoikeuksia ja noudatetaan erityisesti Euroopan unionin perusoikeuskirjassa tunnustettuja periaatteita,

ON PÄÄTTÄNYT SEURAAVAA:

I LUKU

TULLITIETOJÄRJESTELMÄN PERUSTAMINEN

1 artikla

1. Jäsenvaltioiden tullihallinnot perustavat ja pitävät toiminnassa tullin tarpeita varten yhteisen automaattisen tietojärjestelmän, jäljempänä ’tullitietojärjestelmä’.

2. Tullitietojärjestelmällä pyritään tämän päätöksen mukaisesti auttamaan kansallisen lainsäädännön vakavien rikkomisten estämisessä, tutkinnassa ja syytteeseenpanossa nopeuttamalla tietojen saattamista saataville ja tehostamalla tällä tavoin jäsenvaltioiden tullihallintojen yhteistyö- ja valvontamenettelyjä.

II LUKU

MÄÄRITELMÄT

2 artikla

Tässä päätöksessä tarkoitetaan

1. ’kansallisella lainsäädännöllä’ jäsenvaltion lakeja ja asetuksia, joiden soveltaminen kuuluu kokonaisuudessaan tai osittain kyseisen jäsenvaltion tullihallinnon toimivaltaan ja jotka koskevat: a) sellaisten tavaroiden liikkuvuutta, joihin kohdistuu erityisesti Euroopan yhteisön perustamissopimuksen 36 ja 223 artiklassa tarkoitettuja kielto-, rajoitus- tai valvontatoimenpiteitä; b) sellaisen omaisuuden tai tuoton siirtoa, muuntamista, salaamista tai peittelyä, joka on suoraan tai välillisesti peräisin kansainvälisestä laittomasta huumausainekaupasta tai jonka saamiseksi on rikottu i) jäsenvaltion lakeja, asetuksia tai hallinnollisia määräyksiä, joiden soveltaminen kuuluu kokonaisuudessaan tai osittain kyseisen jäsenvaltion tullihallinnon toimivaltaan ja jotka koskevat sellaisten tavaroiden liikkuvuutta rajojen yli, joihin kohdistuu erityisesti Euroopan yhteisön perustamissopimuksen 36 ja 223 artiklassa tarkoitettuja kielto-, rajoitus- tai valvontatoimenpiteitä, sekä yhdenmukaistamattomia valmisteveroja; ii) kaikkia yhteisön säännöksiä ja niiden soveltamiseksi annettuja säännöksiä, jotka koskevat tavaroiden tuontia, vientiä, kauttakulkua ja alueella oloa jäsenvaltioiden ja kolmansien maiden välisessä kaupassa sekä, kun on kyse tavaroista, joilla ei ole Euroopan yhteisön perustamissopimuksen 23 artiklan 2 kohdassa tarkoitettua yhteisöasemaa tai joiden yhteisöaseman toteamiseksi tarvitaan lisätarkastuksia tai -tutkimuksia, jäsenvaltioiden välisessä kaupassa; iii) kaikkia yhteisen maatalouspolitiikan yhteydessä annettuja yhteisön säännöksiä ja erityissääntöjä, jotka koskevat maataloustuotteiden jalostamisessa tuotettuja tavaroita; tai iv) kaikkia tuonnin yhteydessä suoritettavia yhdenmukaistettuja valmisteveroja ja arvonlisäveroa koskevia yhteisön säännöksiä ja niiden kansallisia täytäntöönpanosäännöksiä, tai joita on käytetty tässä yhteydessä;

2. ’henkilötiedoilla’ tunnistettua tai tunnistettavissa olevaa henkilöä koskevia tietoja;

3. ’tiedot toimittaneella jäsenvaltiolla’ jäsenvaltiota, joka tallentaa tiedot tullitietojärjestelmään;

4. ’operatiivisella analyysillä’ analyysiä kansallisen lainsäädännön vastaisista tai ilmeisesti sen vastaisista toimista seuraavien vaiheiden toteuttamisen perusteella: a) tietojen kerääminen, henkilötiedot mukaan luettuina; b) tietolähteiden ja tietojen luotettavuuden arviointi; c) kyseisten tietojen keskinäisten tai niiden ja muiden merkityksellisten tietojen välisten suhteiden selvittäminen, järjestelmällinen esittäminen ja tulkitseminen; d) havaintojen, olettamusten tai suositusten esittäminen niin, että toimivaltaiset viranomaiset voivat suoraan käyttää niitä hyväksi riskejä koskevina tietoina estääkseen ja havaitakseen muita kansallisen lainsäädännön vastaisia toimia ja/tai tunnistaakseen tarkkaan niihin osallistuneet henkilöt tai yritykset;

5. ’strategisella analyysillä’ kansallisen lainsäädännön rikkomisten yleisten suuntausten selvittämistä ja esittämistä arvioimalla tiettyjen kansallisen lainsäädännön vastaisten toimintamuotojen uhkaa, laajuutta ja vaikutuksia painopistealueiden määrittelemiseksi, ilmiön tai uhkan ymmärtämiseksi paremmin, petosten ehkäisy- ja paljastamistoimien kohdentamiseksi uudelleen ja viranomaisten organisoinnin tarkistamiseksi. Strategiseen analyysiin voidaan käyttää ainoastaan aineistoa, josta yksilöintitiedot on poistettu.

III LUKU

TULLITIETOJÄRJESTELMÄN TOIMINTA JA KÄYTTÖ

3 artikla

1. Tullitietojärjestelmä muodostuu keskustietokannasta, jota voidaan käyttää kuhunkin jäsenvaltioon sijoitetuista päätteistä. Se sisältää yksinomaan 1 artiklan 2 kohdassa tarkoitetun tullitietojärjestelmän tavoitteen saavuttamiseksi välttämättömiä tietoja, myös henkilötietoja, ja tiedot on ryhmitelty seuraavasti:

a) tavarat;

b) kuljetusvälineet;

c) yritykset;

d) henkilöt;

e) petosten kehityssuuntaukset;

f) käytettävissä oleva pätevyys;

g) pidätykset, takavarikoinnit tai menetetyksi tuomitsemiset.

2. Komissio huolehtii tullitietojärjestelmän infrastruktuurin teknisestä hoidosta neuvoston hyväksymissä soveltamissäännöksissä tarkoitettujen sääntöjen mukaisesti.

Komissio raportoi järjestelmän hoidosta 23 artiklassa tarkoitetulle komitealle.

3. Komissio ilmoittaa kyseiselle komitealle teknistä hoitoa varten hyväksytyt käytännön järjestelyt.

4 artikla

1. Jäsenvaltioiden on määritettävä tullitietojärjestelmään tallennettavat, kutakin 3 artiklassa tarkoitettua ryhmää koskevat seikat siltä osin kuin se on tarpeen järjestelmän tavoitteen saavuttamiseksi. Henkilötietoja ei saa missään tapauksessa tallentaa 3 artiklan e alakohdan mukaiseen ryhmään.

2. Edellä 3 artiklan a–d alakohdassa tarkoitettujen ryhmien osalta järjestelmään saa tallentaa henkilötietoina vain seuraavia tietoja:

a) sukunimi, tyttönimi, etunimet, aiemmat sukunimet ja omaksutut nimet;

b) syntymäaika ja -paikka;

c) kansalaisuus;

d) sukupuoli;

e) henkilöllisyysasiakirjojen (passit, henkilötodistukset, ajokortit) numero sekä myöntämispaikka ja -aika;

f) osoite;

g) todelliset ja pysyvät erityiset tuntomerkit;

h) peruste tietojen tallentamiselle järjestelmään;

i) ehdotetut toimet;

j) varoituskoodi, josta ilmenee, että henkilö on jo pitänyt hallussaan asetta, käyttänyt väkivaltaa tai paennut viranomaisilta;

k) kuljetusvälineen rekisterinumero.

3. Edellä 3 artiklan f alakohdassa tarkoitetun ryhmän osalta järjestelmään saa tallentaa henkilötietoina ainoastaan asiantuntijoiden suku- ja etunimiä.

4. Edellä 3 artiklan g alakohdassa tarkoitetun ryhmän osalta järjestelmään saa tallentaa henkilötietoina ainoastaan seuraavia tietoja:

a) sukunimi, tyttönimi, etunimet, aiemmat sukunimet ja omaksutut nimet;

b) syntymäaika ja -paikka;

c) kansalaisuus;

d) sukupuoli;

e) osoite.

5. Järjestelmään ei missään tapauksessa saa tallentaa henkilötietoja, joita tarkoitetaan yksilöiden suojelusta henkilötietojen automaattisessa tietojenkäsittelyssä 28 päivänä tammikuuta 1981 Strasbourgissa tehdyn Euroopan neuvoston yleissopimuksen, jäljempänä ’vuoden 1981 Strasbourgin yleissopimus’, 6 artiklan ensimmäisessä virkkeessä.

5 artikla

1. Edellä 3 artiklassa tarkoitettuihin ryhmiin liittyviä tietoja saa tallentaa tullitietojärjestelmään ainoastaan havainnointia ja ilmoittamista, hienovaraista tarkkailua, erityistarkastuksia ja operatiivista analyysia varten.

2. Edellä 1 kohdassa tarkoitettuja ehdotettuja toimia varten eli havainnointia tai ilmoittamista, hienovaraista tarkkailua, erityistarkastuksia tai operatiivista analyysia varten tullitietojärjestelmään voidaan tallentaa 3 artiklassa tarkoitettuihin ryhmiin kuuluvia henkilötietoja ainoastaan, jos etenkin aikaisemman lainvastaisen toiminnan perusteella on todellista aihetta epäillä, että kyseinen henkilö on syyllistynyt taikka syyllistyy parhaillaan tai vastaisuudessa vakaviin kansallisen lainsäädännön vastaisiin tekoihin.

6 artikla

1. Jos 5 artiklan 1 kohdassa tarkoitetut ehdotetut toimet toteutetaan, seuraavat tiedot voidaan kokonaisuudessaan tai osittain kerätä ja lähettää tiedot toimittaneelle jäsenvaltiolle:

i) kyseessä olevan tavaran, kuljetusvälineen, yrityksen tai henkilön paikantaminen;

ii) tarkastuksen paikka, aika ja peruste;

iii) reitti ja määräpaikka;

iv) kyseisen henkilön seurassa olevat henkilöt tai käytetyissä kuljetusvälineissä matkustavat;

v) käytetyt kuljetusvälineet;

vi) mukana kuljetetut esineet;

vii) olosuhteet, joissa tavara, kuljetusväline, yritys tai henkilö paljastui.

Jos tällaisia tietoja kerätään hienovaraisen tarkkailun yhteydessä, on toteutettava toimenpiteitä sen varmistamiseksi, että tarkkailun salainen luonne ei vaarannu.

2. Edellä 5 artiklan 1 kohdassa tarkoitetuissa erityistarkastuksissa voidaan tehdä henkilöiden, kuljetusvälineiden ja esineiden tarkastuksia, jos se on luvallista ja sen jäsenvaltion lakien, asetusten ja menettelyjen mukaista, jossa tarkastus tehdään. Jos jäsenvaltion lainsäädännössä ei sallita erityistarkastuksia, kyseisen jäsenvaltion on muutettava ne automaattisesti havainnoinniksi ja ilmoittamiseksi tai hienovaraiseksi tarkkailuksi.

7 artikla

1. Vain kunkin jäsenvaltion nimeämillä kansallisilla viranomaisilla on välitön pääsy tullitietojärjestelmän tietoihin. Kyseiset kansalliset viranomaiset ovat tulliviranomaisia, mutta niitä voivat olla myös muut viranomaiset, joilla on asianomaisen jäsenvaltion lakien, asetusten ja menettelyjen mukaan kelpoisuus toimia 1 artiklan 2 kohdassa tarkoitetun tavoitteen saavuttamiseksi.

2. Kunkin jäsenvaltion on lähetettävä kaikille muille jäsenvaltioille ja 23 artiklassa tarkoitetulle komitealle luettelo tämän artiklan 1 kohdan mukaisesti nimetyistä toimivaltaisista viranomaisista, joille on myönnetty välitön pääsy tullitietojärjestelmän tietoihin, ja ilmoitettava luettelossa kunkin viranomaisen osalta, mitä tietoja se voi käyttää ja mihin tarkoituksiin.

3. Sen estämättä, mitä 1 ja 2 kohdassa säädetään, jäsenvaltiot voivat yksimielisellä sopimuksella sallia pääsyn tullitietojärjestelmään kansainvälisille tai alueellisille järjestöille. Tällainen sopimus on tehtävä neuvoston päätöksen muodossa. Päätöstä tehdessään jäsenvaltioiden on otettava huomioon voimassa olevat kahdenväliset järjestelyt sekä 25 artiklassa tarkoitetun yhteisen valvontaviranomaisen lausunnot tietosuojatoimenpiteiden riittävyydestä.

8 artikla

1. Jäsenvaltiot voivat käyttää tullitietojärjestelmästä peräisin olevia tietoja ainoastaan 1 artiklan 2 kohdassa tarkoitetun tavoitteen saavuttamiseksi. Ne voivat kuitenkin käyttää tietoja hallinnollisiin tai muihin tarkoituksiin sen jäsenvaltion, joka on tallentanut tiedot järjestelmään, ennalta antaman luvan perusteella ja sen määräämin edellytyksin. Tällaisen muun käytön on oltava sen jäsenvaltion lakien, asetusten ja menettelyjen mukaista, joka aikoo käyttää tietoja, ja siinä on otettava huomioon henkilötietojen käytön sääntelemisestä poliisialalla 17 päivänä syyskuuta 1987 annetussa Euroopan neuvoston ministerikomitean suosituksessa R (87) 15 (jäljempänä ’suositus R (87) 15’) oleva periaate 5.5.

2. Tullitietojärjestelmästä peräisin olevia tietoja voivat käyttää vain kunkin jäsenvaltion nimeämät kyseisen jäsenvaltion kansalliset viranomaiset, jotka ovat tämän jäsenvaltion lakien, asetusten ja menettelyjen mukaisesti toimivaltaisia toimimaan 1 artiklan 2 kohdassa tarkoitetun tavoitteen saavuttamiseksi, sanotun kuitenkaan rajoittamatta tämän artiklan 1 ja 4 kohdan, 7 artiklan 3 kohdan sekä 11 ja 12 artiklan soveltamista.

3. Kunkin jäsenvaltion on toimitettava jokaiselle muulle jäsenvaltiolle ja 23 artiklassa tarkoitetulle komitealle luettelo tämän artiklan 2 kohdan mukaisesti nimeämistään toimivaltaisista viranomaisista.

4. Tullitietojärjestelmästä peräisin olevia tietoja voidaan antaa niitä haluavien muiden kuin 2 kohdan mukaisesti nimettyjen kansallisten viranomaisten, kolmansien maiden sekä kansainvälisten tai alueellisten järjestöjen käyttöön sen jäsenvaltion, joka on tallentanut tiedot järjestelmään, ennalta antaman luvan perusteella ja sen määräämin edellytyksin. Kunkin jäsenvaltion on toteutettava erityistoimenpiteitä varmistaakseen tällaisten tietojen turvallisuuden, kun niitä lähetetään tai toimitetaan sen alueen ulkopuolella sijaitseville viranomaisille. Tiedot tällaisista toimenpiteistä on toimitettava 25 artiklassa tarkoitetulle yhteiselle valvontaviranomaiselle.

9 artikla

1. Tietojen tallentamiseen tullitietojärjestelmään sovelletaan tiedot toimittavan jäsenvaltion lakeja, asetuksia ja menettelyjä, ellei tässä päätöksessä säädetä tiukempia vaatimuksia.

2. Tullitietojärjestelmästä peräisin olevien tietojen käyttöön, myös kaikkien 5 artiklan 1 kohdassa tarkoitettujen ja tiedot toimittaneen jäsenvaltion ehdottamien toimien toteuttamiseen, sovelletaan tietoja käyttävän jäsenvaltion lakeja, asetuksia ja menettelyjä, ellei tässä päätöksessä säädetä tiukempia vaatimuksia.

10 artikla

1. Kunkin jäsenvaltion on nimettävä tullitietojärjestelmästä kansallisella tasolla vastuussa oleva toimivaltainen tulliviranomainen.

2. Edellä 1 kohdassa tarkoitetun viranomaisen on vastattava tullitietojärjestelmän moitteettomasta toiminnasta jäsenvaltion alueella ja toteutettava tämän päätöksen noudattamisen varmistamiseksi tarvittavat toimenpiteet.

3. Jäsenvaltioiden on ilmoitettava toisilleen 1 kohdassa tarkoitetun viranomaisen nimi.

11 artikla

1. Euroopan poliisivirastolla (Europol) on toimivaltansa rajoissa pääsy tullitietojärjestelmään 2–6 artiklan mukaisesti tallennettuihin tietoihin sekä oikeus tehdä niihin suoraan kohdistuvia hakuja ja tallentaa järjestelmään tietoja, ellei tämän päätöksen IX luvusta muuta johdu.

2. Jos Europol havaitsee tullitietojärjestelmään tekemänsä haun perusteella, että kyseisessä järjestelmässä on kuulutus, Europol ilmoittaa siitä kuulutuksen tehneelle jäsenvaltiolle Euroopan poliisiviraston (Europol) perustamisesta tehdyssä neuvoston päätöksessä … (4), jäljempänä ’Europol-päätös’, määritellyllä tavalla.

3. Tullitietojärjestelmään tehdyn haun kautta saatujen tietojen käyttöön on saatava sen jäsenvaltion lupa, joka on tallentanut tiedot järjestelmään. Jos kyseinen jäsenvaltio antaa luvan tietojen käyttöön, niiden käsittelyyn sovelletaan Europol-päätös. Europol saa toimittaa kyseisiä tietoja kolmansille maille ja osapuolille ainoastaan sen jäsenvaltion suostumuksella, joka on tallentanut tiedot järjestelmään.

4. Europol voi pyytää asianomaisilta jäsenvaltioilta muita tietoja Europol-päätös mukaisesti.

5. Europol ei saa yhdistämää niitä tullitietojärjestelmän osia, joihin sillä on pääsy, eikä myöskään siirtää niissä olevia tietoja mihinkään Europolin käyttämään tai Europolissa käytettyyn tietojen keräämiseen tarkoitettuun tietokonejärjestelmään, eikä se saa liioin ladata verkon kautta tai muutoin jäljentää mitään tullitietojärjestelmän osaa, sanotun kuitenkaan rajoittamatta 3 ja 4 kohdan soveltamista.

Europolin on rajattava pääsy tullitietojärjestelmään tallennettuihin tietoihin vain asianmukaisen luvan saaneelle Europolin henkilöstölle.

Europolin on valtuutettava Europol-päätös 34 artiklalla perustettu yhteinen valvontaviranomainen valvomaan Europolin toimia sen käyttäessä oikeuttaan päästä tullitietojärjestelmään tallennettuihin tietoihin ja tehdä niihin hakuja.

12 artikla

1. Euroopan oikeudellisen yhteistyön yksikön (Eurojust) kansallisilla jäsenillä ja heidän avustajillaan on toimivaltansa rajoissa oikeus päästä tullitietojärjestelmään 2–6 artiklan mukaisesti tallennettuihin tietoihin ja oikeus tehdä niihin hakuja, ellei IX luvusta muuta johdu.

2. Jos Eurojustin kansallisen jäsenen tekemästä hausta käy ilmi, että tullitietojärjestelmässä on kuulutus, tämän on ilmoitettava siitä kuulutuksen tehneelle jäsenvaltiolle. Haun tuloksena saaduista tiedoista saa tiedottaa kolmansille maille ja osapuolille ainoastaan kuulutuksen tehneen jäsenvaltion suostumuksella.

3. Minkään tässä artiklassa ei saa tulkita vaikuttavan Eurojust-yksikön perustamisesta vakavan rikollisuuden torjunnan tehostamiseksi 28 päivänä helmikuuta 2002 tehdyn neuvoston päätöksen 2002/187/YOS (5) säännöksiin, jotka koskevat tietosuojaa ja Eurojustin kansallisille jäsenille tai heidän avustajilleen kuuluvaa, kyseisten tietojen luvattomasta tai virheellisestä käsittelystä johtuvaa vastuuta, eikä kyseisen päätöksen nojalla perustetun yhteisen valvontaelimen toimivaltuuksiin.

4. Mitään tullitietojärjestelmän osaa, johon kansallisilla jäsenillä tai heidän avustajillaan on pääsy, ei saa yhdistää eikä myöskään tietojärjestelmässä olevia tietoja saa siirtää mihinkään Eurojustin käyttämään tai Eurojustissa käytettyyn tietojen keräämiseen ja käsittelyyn tarkoitettuun tietokonejärjestelmään, eikä mitään tullitietojärjestelmän osaa saa liioin ladata verkon kautta.

5. Pääsy tullitietojärjestelmään tallennettuihin tietoihin on rajattava kansallisiin jäseniin ja näiden avustajiin, eikä se ulotu Eurojustin henkilöstöön.

IV LUKU

TIETOJEN MUUTTAMINEN

13 artikla

1. Ainoastaan tiedot toimittaneella jäsenvaltiolla tai Europolilla on oikeus muuttaa, täydentää, korjata tai poistaa tullitietojärjestelmään tallentamiaan tietoja.

2. Jos tiedot toimittanut jäsenvaltio tai Europol toteaa tai saa tietää, että sen tallentamat tiedot ovat tosiasiallisesti virheellisiä tai että ne on tallennettu tai niitä säilytetään tämän päätöksen vastaisesti, sen on muutettava, täydennettävä, korjattava tai poistettava tiedot aiheellisin osin ja ilmoitettava tästä muille jäsenvaltioille ja Europolille.

3. Jos jollain jäsenvaltiolla tai Europolilla on näyttöä, jonka perusteella on aihetta epäillä, että jokin tieto on tosiasiallisesti virheellinen tai että se on tallennettu tai sitä säilytetään tullitietojärjestelmässä tämän päätöksen vastaisesti, sen on ilmoitettava asiasta tiedot toimittaneelle jäsenvaltiolle tai Europolille mahdollisimman pian. Viimeksi mainitun on tarkistettava kyseiset tiedot ja tarvittaessa korjattava tai poistettava kyseinen tieto viipymättä. Tiedot toimittaneen jäsenvaltion tai Europolin on ilmoitettava muille jäsenvaltioille ja Europolille kaikista tekemistään korjauksista tai poistoista.

4. Jos jäsenvaltio tai Europol tallentaessaan tietoja tullitietojärjestelmään toteaa, että sen raportti on ristiriidassa aiemman raportin kanssa tosiasioiden tai ehdotettujen toimien osalta, sen on ilmoitettava asiasta välittömästi aiemman raportin antaneelle jäsenvaltiolle tai Europolille. Kyseisen kahden jäsenvaltion tai kyseisen jäsenvaltion ja Europolin on tämän jälkeen pyrittävä selvittämään asia. Erimielisyystapauksessa ensimmäinen raportti on säilytettävä, mutta ne uuden raportin osat, jotka eivät ole ristiriidassa ensimmäisen raportin kanssa, on tallennettava järjestelmään.

5. Kun jäsenvaltion tuomioistuin tai muu kyseisen jäsenvaltion toimivaltainen viranomainen tekee lopullisen päätöksen tullitietojärjestelmässä olevien tietojen muuttamisesta, täydentämisestä, korjaamisesta tai poistamisesta, jäsenvaltioiden ja Europolin on sitouduttava panemaan päätös täytäntöön, jollei tämän päätöksen säännöksistä muuta johdu. Jos tällaiset tuomioistuinten tai muiden toimivaltaisten viranomaisten päätökset, myös 22 artiklan 4 kohdassa tarkoitetut päätökset korjaamisesta tai poistamisesta, ovat keskenään ristiriidassa, tiedot tallentaneen jäsenvaltion tai Europolin on poistettava ne järjestelmästä.

V LUKU

TIETOJEN SÄILYTTÄMINEN

14 artikla

1. Tullitietojärjestelmään tallennettuja tietoja saa säilyttää vain niin kauan kuin on tarpeen sen tavoitteen saavuttamiseksi, jota varten ne on tallennettu. Tiedot toimittaneen jäsenvaltion tai Europolin, jos se on tietojen tallentaja, on tarkasteltava niiden säilyttämisen tarpeellisuutta vähintään kerran vuodessa.

2. Tiedot toimittanut jäsenvaltio tai Europol, jos se on tietojen tallentaja, voi tarkastelukauden aikana päättää säilyttää tiedot seuraavaan tarkasteluun asti, jos niiden säilyttäminen on tarpeen sen tavoitteen saavuttamiseksi, jota varten ne on tallennettu. Jos päätöstä tietojen säilyttämisestä ei tehdä, ne on siirrettävä automaattisesti siihen tullitietojärjestelmän osaan, johon pääsyä rajoitetaan tämän artiklan 4 kohdan mukaisesti, sanotun kuitenkaan rajoittamatta 22 artiklan soveltamista.

3. Tullitietojärjestelmän on automaattisesti ilmoitettava tullitietojärjestelmässä säilytettyjen tietojen 2 kohdan mukaisesta siirrosta tiedot toimittaneelle jäsenvaltiolle tai Europolille, jos se on tietojen tallentaja, viimeistään kuukautta ennen siirtoa.

4. Edellä 2 kohdan mukaisesti siirretyt tiedot säilyvät tullitietojärjestelmässä vielä yhden vuoden ajan, mutta niihin on pääsy ainoastaan 23 artiklassa tarkoitetun komitean edustajalla tai 24 artiklan 1 kohdassa ja 25 artiklan 1 kohdassa tarkoitetuilla valvontaviranomaisilla, sanotun kuitenkaan rajoittamatta 22 artiklan soveltamista. Kyseisenä aikana tietoja voidaan käyttää ainoastaan niiden paikkansapitävyyden ja lainmukaisuuden tarkistamiseen, minkä jälkeen ne on poistettava.

VI LUKU

TULLITUTKINTATIETOKANNAN PERUSTAMINEN

15 artikla

1. Tullitietojärjestelmä käsittää 3 artiklassa tarkoitettujen tietojen lisäksi myös tässä luvussa tarkoitetut erityiseen tietokantaan, jäljempänä ’tullitutkintatietokanta’, tallennetut tiedot. Tämän päätöksen säännöksiä sovelletaan myös tullitutkintatietokantaan, sanotun kuitenkaan rajoittamatta tämän luvun sekä VII ja VIII luvun säännösten soveltamista.

2. Tullitutkintatietokannan tarkoituksena on, että 7 artiklan mukaisesti nimetyt jäsenvaltion tullitutkinta-alan toimivaltaiset viranomaiset voivat yhtä tai useampaa henkilöä tai yritystä koskevan tutkinnan aloittaessaan tai tällaista tutkintaa suorittaessaan selvittää, mitkä muiden jäsenvaltioiden toimivaltaiset viranomaiset suorittavat tai ovat suorittaneet kyseisiä henkilöitä tai yrityksiä koskevaa tutkintaa, 1 artiklan 2 kohdassa esitettyjen tavoitteiden saavuttamiseksi tutkinnan olemassaoloa koskevien tietojen avulla.

3. Kunkin jäsenvaltion on lähetettävä tullitutkintatietokantaa varten muille jäsenvaltioille ja 23 artiklassa tarkoitetulle komitealle luettelo kansallisen lainsäädäntönsä vakavista rikkomisista.

Luettelo käsittää ainoastaan rikkomiset, joista voi seurata:

a) vapausrangaistus tai vapaudenriiston käsittävä turvaamistoimenpide, jonka enimmäisaika on vähintään 12 kuukautta; tai

b) sakko, joka on vähintään 15 000 EUR.

4. Jos tullitutkintatietokannasta tietoja hakeva jäsenvaltio tarvitsee lisätietoja henkilöä tai yritystä koskevista järjestelmässä olevista tutkintatiedoista, jäsenvaltion on pyydettävä tiedot toimittaneen jäsenvaltion apua voimassa olevien keskinäistä avunantoa koskevien säädösten perusteella.

VII LUKU

TULLITUTKINTATIETOKANNAN TOIMINTA JA KÄYTTÖ

16 artikla

1. Toimivaltaisten viranomaisten on tallennettava tutkinnasta peräisin olevia tietoja tullitutkintatietokantaan 15 artiklan 2 kohdassa määritettyä tarkoitusta varten. Tietoja saa tallentaa ainoastaan seuraavista:

a) henkilö tai yritys, joka on tai on ollut jäsenvaltion toimivaltaisen viranomaisen tutkinnan kohteena ja i) jonka asianomaisen jäsenvaltion kansallisen lainsäädännön mukaan epäillään rikkovan tai rikkoneen vakavalla tavalla kansallista lainsäädäntöä tai osallistuvan tai osallistuneen tällaiseen rikkomiseen tai ii) josta on tehty raportti, jossa on todettu tällaisen rikkomisen tapahtuneen; tai iii) joka on tuomittu hallinnolliseen tai oikeudelliseen seuraamukseen tällaisesta rikkomisesta;

b) tutkinnan ala;

c) asiaa käsittelevän jäsenvaltion viranomaisen nimi, kansallisuus ja yhteystiedot sekä asian numero.

Edellä a–c alakohdassa tarkoitetut tiedot on tallennettava tietorekisteriin kustakin henkilöstä tai yrityksestä erikseen. Eri tietorekistereitä ei saa yhdistää.

2. Edellä 1 kohdan a alakohdassa tarkoitettuina henkilötietoina saa tallentaa ainoastaan seuraavia tietoja:

a) henkilöistä: sukunimi, tyttönimi, etunimet, aiemmat sukunimet, omaksutut nimet, syntymäaika ja -paikka, kansalaisuus ja sukupuoli, osoite;

b) yrityksistä: toiminimi, liiketoiminnassa käytetty nimi, yrityksen kotipaikka ja arvonlisäverotunniste, valmisteverotuksessa käytetty tunniste, osoite.

3. Tiedot on tallennettava määräajaksi 19 artiklan mukaisesti.

17 artikla

Jäsenvaltio ei ole yksittäistapauksessa velvollinen tallentamaan 16 artiklassa tarkoitettuja tietoja, jos ja niin pitkään kuin tallentaminen vahingoittaisi asianomaisen jäsenvaltion yleistä järjestystä tai muita olennaisia etuja erityisesti tietosuojan alalla.

18 artikla

1. Ainoastaan 15 artiklan 2 kohdassa tarkoitetuilla viranomaisilla on oikeus tallentaa tietoja tullitutkintatietokantaan ja tehdä niihin hakuja.

2. Tullitutkintatietokantaan tehtävän haun on sisällettävä seuraavat henkilötiedot:

a) henkilöistä: etunimi ja/tai sukunimi ja/tai tyttönimi ja/tai aiemmat sukunimet ja/tai omaksuttu nimi ja/tai syntymäaika ja/tai osoite;

b) yrityksistä: toiminimi ja/tai liiketoiminnassa käytetty nimi ja/tai arvonlisäverotunniste ja/tai valmisteverotuksessa käytetty tunniste ja/tai osoite.

VIII LUKU

TULLITUTKINTATIETOKANNASSA OLEVIEN TIETOJEN SÄILYTTÄMINEN

19 artikla

1. Tietojen säilyttämisaika määräytyy tiedot tallentavan jäsenvaltion lakien, asetusten ja menettelyjen mukaan. Seuraavia määräaikoja, jotka alkavat siitä päivästä, jona tiedot tallennetaan tietokantaan, ei kuitenkaan saa ylittää:

a) meneillään olevaa tutkintaa koskevia tietoja ei saa säilyttää yli kolmea vuotta, jos rikkomista ei sinä aikana ole todettu tapahtuneen. Tiedot on poistettava tätä ennen, jos viimeisestä tutkintatoimesta on kulunut yksi vuosi;

b) sellaista tutkintaa koskevia tietoja, jossa on todettu rikkomisen tapahtuneen mutta jonka perusteella ei ole vielä annettu tuomiota eikä määrätty sakkoa, saa säilyttää enintään kuuden vuoden ajan;

c) sellaista tutkintaa koskevia tietoja, jonka perusteella on annettu tuomio tai määrätty sakko, saa säilyttää enintään kymmenen vuoden ajan.

2. Heti kun tutkinta lopetetaan tiedot toimittaneen jäsenvaltion lakien ja asetusten mukaisesti jonkin 16 artiklan soveltamisalaan kuuluvan henkilön tai yrityksen osalta, henkilöä tai yritystä koskevat tiedot on välittömästi poistettava tietokannasta kaikissa 1 kohdan a–c alakohdassa tarkoitetuissa tutkinnan vaiheissa.

3. Tiedot on poistettava tullitutkintatietokannasta automaattisesti heti kun 1 kohdassa tarkoitettu tietojen säilytysaika ylittyy.

IX LUKU

HENKILÖTIETOJEN SUOJAAMINEN

20 artikla

1. Kunkin jäsenvaltion, joka aikoo saada henkilötietoja tullitietojärjestelmästä tai tallentaa niitä tullitietojärjestelmään, on annettava viimeistään … (6) säännökset, jotka tarjoavat vähintään vuoden 1981 Strasbourgin yleissopimuksen periaatteiden mukaisen henkilötietojen suojan tason.

2. Jäsenvaltio voi saada henkilötietoja tullitietojärjestelmästä tai tallentaa niitä tullitietojärjestelmään, kun 1 kohdassa tarkoitetut säännökset tällaisten tietojen suojaamiseksi ovat tulleet voimaan kyseisen jäsenvaltion alueella. Jäsenvaltion on myös etukäteen nimettävä 24 artiklan mukaisesti yksi tai useampi kansallinen valvontaviranomainen.

3. Varmistaakseen tässä päätöksessä olevien, henkilötietojen suojaamista koskevien säännösten asianmukaisen soveltamisen kunkin jäsenvaltion on pidettävä tullitietojärjestelmää sellaisena kansallisena tietokantana, johon sovelletaan 1 kohdassa tarkoitettuja kansallisia säännöksiä ja tähän päätökseen sisältyviä ankarampia säännöksiä.

21 artikla

1. Jollei 8 artiklan 1 kohdasta muuta johdu, kunkin jäsenvaltion on taattava, että tullitietojärjestelmästä peräisin olevien henkilötietojen kaikenlainen käyttö muuhun kuin 1 artiklan 2 kohdan mukaiseen tarkoitukseen on sen lakien, asetusten ja menettelyjen vastaista.

2. Tietoja voidaan jäljentää ainoastaan teknisistä syistä, jos tällainen jäljentäminen on välttämätöntä 7 artiklassa tarkoitettujen viranomaisten toteuttamaa tiedonhakua varten.

3. Jollei 8 artiklan 1 kohdasta muuta johdu, muiden jäsenvaltioiden tallentamia henkilötietoja ei saa jäljentää tullitietojärjestelmästä muihin kansallisiin tietokantoihin, lukuun ottamatta jäljennöksiä kansallisten tullitarkastusten kohdentamiseen käytettyihin riskinhallintajärjestelmiin ja toimien yhteensovittamiseen käytettyyn operatiivisen analyysin järjestelmään.

4. Edellä 3 kohdassa tarkoitetussa kahdessa poikkeustapauksessa tullitietojärjestelmästä peräisin olevia henkilötietoja saavat käsitellä ainoastaan kunkin jäsenvaltion kansallisten viranomaisten nimeämät analyytikot kansallisten viranomaisten suorittamien tullitarkastusten kohdentamiseen käytetyn riskinhallintajärjestelmän puitteissa tai toimien yhteensovittamiseen käytetyn operatiivisen analyysin järjestelmän puitteissa

5. Kunkin jäsenvaltion on lähetettävä kaikille muille jäsenvaltioille ja 23 artiklassa tarkoitetulle komitealle luettelo riskinhallintayksiköistä, joiden analyytikoilla on tämän artiklan 3 kohdan nojalla lupa jäljentää ja käsitellä tullitietojärjestelmään tallennettuja henkilötietoja.

6. Luettelo 4 kohdassa tarkoitetuista kansallisista viranomaisista julkaistaan tiedoksi Euroopan unionin virallisessa lehdessä.

7. Tullitietojärjestelmästä jäljennettyjä henkilötietoja saa säilyttää vain niin pitkään kuin on tarpeen sen tavoitteen saavuttamiseksi, jota varten ne on jäljennetty. Jäljentämisen tehneen tullitietojärjestelmän osapuolen on tarkasteltava tietojen säilyttämistarvetta uudelleen vähintään vuosittain. Tietoja saa säilyttää enintään kymmenen vuotta. Henkilötiedot, joita ei tarvita analyysissä, on poistettava välittömästi, tai niiden yksilöintitiedot on poistettava.

22 artikla

1. Henkilön oikeudet, jotka koskevat tullitietojärjestelmään sisältyviä henkilötietoja, erityisesti oikeus saada tiedot käyttöönsä, määräytyvät sen jäsenvaltion lakien, asetusten ja menettelyjen mukaisesti, jossa henkilö vetoaa tällaisiin oikeuksiin.

Jos kyseisen jäsenvaltion laeissa, asetuksissa ja menettelyissä niin edellytetään, 23 artiklassa tarkoitetun kansallisen valvontaviranomaisen on päätettävä tietojen luovuttamisesta ja siinä noudatettavasta menettelystä.

Jäsenvaltio, joka ei ole toimittanut kyseisiä tietoja, saa luovuttaa niitä ainoastaan, jos se on ensin antanut tiedot toimittaneelle jäsenvaltiolle tilaisuuden ottaa kantaa asiaan.

2. Jäsenvaltion, jolta pyydetään henkilötietojen saamista käyttöön, on kieltäydyttävä luovuttamasta tietoja, jos se voisi haitata 5 artiklan 1 kohdan mukaisessa kertomuksessa yksilöityjen toimien toteuttamista, tai suojellakseen muiden henkilöiden oikeuksia ja vapauksia. Tietojen saaminen käyttöön on evättävä joka tapauksessa siksi ajaksi, jolloin toteutetaan toimia hienovaraista tarkkailua tai kuulutusta ja ilmoittamista varten, tai siksi ajaksi, jolloin tietojen operatiivinen analyysi tai hallinnollinen tutkinta taikka rikostutkinta on käynnissä.

3. Kussakin jäsenvaltiossa kuka tahansa voi kyseisen jäsenvaltion lakien, asetusten ja menettelyjen mukaisesti vaatia korjaamaan tai poistamaan itseään koskevat henkilötiedot, jos nämä tiedot ovat tosiasiallisesti virheellisiä tai jos ne on tallennettu tullitietojärjestelmään tai niitä säilytetään tullitietojärjestelmässä tämän päätöksen 1 artiklan 2 kohdassa tarkoitetun tavoitteen vastaisesti tai vuoden 1981 Strasbourgin yleissopimuksen 5 artiklan vastaisesti.

4. Kuka tahansa voi kunkin jäsenvaltion alueella ja kyseisen jäsenvaltion lakien, asetusten ja menettelyjen mukaisesti nostaa kanteen tai tapauksen mukaan tehdä valituksen tuomioistuimelle tai viranomaiselle, joka on kyseisen jäsenvaltion lakien, asetusten ja menettelyjen mukaisesti toimivaltainen siltä osin kuin on kyse tullitietojärjestelmään tallennetuista henkilötiedoista,

a) virheellisten henkilötietojen korjaamiseksi tai poistamiseksi;

b) sellaisten henkilötietojen korjaamiseksi tai poistamiseksi, jotka on tallennettu tullitietojärjestelmään tai joita säilytetään tullitietojärjestelmässä tämän päätöksen vastaisesti;

c) henkilötietojen saamiseksi käyttöön;

d) korvausten saamiseksi 28 artiklan 2 kohdan mukaisesti.

Asianomaisten jäsenvaltioiden on sitouduttava vastavuoroisesti panemaan täytäntöön tuomioistuimen tai muun toimivaltaisen viranomaisen a–c alakohdan mukaiset lopulliset päätökset.

5. Tässä artiklassa ja 13 artiklan 5 kohdassa mainittu ”lopullinen päätös” ei merkitse, että jäsenvaltion on haettava muutosta tuomioistuimen tai muun toimivaltaisen viranomaisen päätökseen.

X LUKU

INSTITUTIONAALISET PUITTEET

23 artikla

1. Perustetaan komitea, joka muodostuu jäsenvaltioiden tulliviranomaisten edustajista. Komitea tekee päätöksensä yksimielisesti, kun on kyse 2 kohdan a alakohdasta, ja kahden kolmasosan enemmistöllä, kun on kyse 2 kohdan b alakohdasta. Se vahvistaa työjärjestyksensä yksimielisesti.

2. Komitea vastaa

a) tämän päätöksen täytäntöönpanosta ja asianmukaisesta soveltamisesta, sanotun kuitenkaan rajoittamatta 24 artiklan 1 kohdassa ja 25 artiklan 1 kohdassa tarkoitettujen viranomaisten toimivaltaa;

b) tullitietojärjestelmän asianmukaisesta toiminnasta teknisiltä ja toiminnallisilta osin. Komitean on toteutettava tarvittavat toimenpiteet sen varmistamiseksi, että 14 ja 26 artiklassa määritetyt toimenpiteet toteutetaan asianmukaisesti tullitietojärjestelmän osalta. Tämän kohdan soveltamiseksi komitealla on oikeus suoraan päästä tullitietojärjestelmän tietoihin ja käyttää niitä.

3. Komitea antaa neuvostolle vuosittain tullitietojärjestelmän tehokkuutta ja asianmukaista toimintaa koskevan kertomuksen Euroopan unionista tehdyn sopimuksen VI osaston mukaisesti sekä esittää tarvittaessa suosituksia.

4. Komissio osallistuu komitean työskentelyyn.

XI LUKU

HENKILÖTIETOJEN SUOJAAMISEN VALVONTA

24 artikla

1. Kunkin jäsenvaltion on nimettävä yksi tai useampia henkilötietojen suojaamisesta vastaavia kansallisia valvontaviranomaisia valvomaan riippumattomasti tullitietojärjestelmään sisältyviä henkilötietoja.

Valvontaviranomaisten on kansallisen lainsäädäntönsä mukaisesti toteutettava tarkkailua ja riippumattomia tarkastuksia sen varmistamiseksi, että tullitietojärjestelmään sisältyvien tietojen käsittelyssä ja käytössä ei loukata asianomaisten henkilöiden oikeuksia. Tätä varten valvontaviranomaisilla on pääsy tullitietojärjestelmään.

2. Kuka tahansa voi pyytää mitä hyvänsä kansallista valvontaviranomaista tarkistamaan itseään koskevat tullitietojärjestelmään sisältyvät henkilötiedot ja tietojen nykyisen tai aikaisemman käytön. Tähän oikeuteen sovelletaan sen jäsenvaltion lakeja, asetuksia ja menettelyjä, jossa pyyntö esitetään. Jos tiedot ovat toisen jäsenvaltion tallentamia, tarkistamisessa on tehtävä tiivistä yhteistyötä kyseisen toisen jäsenvaltion kansallisen valvontaviranomaisen kanssa.

25 artikla

1. Perustetaan yhteinen valvontaviranomainen. Siihen kuuluu kaksi kunkin jäsenvaltion edustajaa kunkin jäsenvaltion riippumattomasta kansallisesta valvontaviranomaisesta tai valvontaviranomaisista.

2. Yhteinen valvontaviranomainen hoitaa tehtäviään tämän päätöksen ja vuoden 1981 Strasbourgin yleissopimuksen mukaisesti ottaen huomioon suosituksen R (87) 15.

3. Yhteisen valvontaviranomaisen toimivaltaan kuuluu tullitietojärjestelmän toiminnan valvominen, järjestelmän toiminnassa mahdollisesti ilmenevien soveltamis- tai tulkintavaikeuksien käsittely, sellaisten ongelmien tutkiminen, joita saattaa aiheutua jäsenvaltioiden valvontaviranomaisten harjoittamasta riippumattomasta valvonnasta tai yksityishenkilöiden käyttäessä oikeuttaan saada järjestelmän tietoja käyttöönsä, sekä ehdotusten tekeminen yhteisten ratkaisujen löytämiseksi ongelmiin.

4. Yhteisellä valvontaviranomaisella on tehtäviensä toteuttamiseksi pääsy tullitietojärjestelmään.

5. Yhteisen valvontaviranomaisen laatimat kertomukset toimitetaan viranomaisille, joille kansalliset valvontaviranomaiset toimittavat kertomuksensa.

XII LUKU

TULLITIETOJÄRJESTELMÄN TURVALLISUUS

26 artikla

1. Kaikista tietoturvan ylläpitämiseksi tarvittavista hallinnollisista toimenpiteistä huolehtivat

a) jäsenvaltioiden toimivaltaiset viranomaiset, kukin valtiossaan sijaitsevien tullitietojärjestelmän päätteiden osalta;

b) 23 artiklassa tarkoitettu komitea tullitietojärjestelmän sekä samoissa tiloissa tullitietojärjestelmän kanssa sijaitsevien päätteiden osalta, joita käytetään teknisiin tarkoituksiin sekä tämän artiklan 3 kohdassa tarkoitettuihin tarkastuksiin.

2. Toimivaltaisten viranomaisten ja 23 artiklassa tarkoitetun komitean on toteutettava toimenpiteitä erityisesti

a) estääkseen asiaankuulumattomia henkilöitä pääsemästä käyttämään tietojen käsittelyyn käytettäviä laitteita;

b) estääkseen asiaankuulumattomia henkilöitä lukemasta, jäljentämästä, muuttamasta tai poistamasta tietoja ja tietovälineitä;

c) estääkseen tietojen luvattoman tallentamisen ja niiden luvattoman hakemisen, muuttamisen tai poistamisen;

d) estääkseen asiaankuulumattomien henkilöiden pääsyn tullitietojärjestelmän tietoihin tiedonsiirtolaitteiden avulla;

e) taatakseen, että tullitietojärjestelmän käyttämiseen valtuutetuilla henkilöillä on pääsy ainoastaan toimivaltaansa kuuluviin tietoihin;

f) taatakseen, että on mahdollista tarkastaa ja todeta, mille viranomaisille tietoja voidaan välittää tiedonsiirtolaitteilla;

g) taatakseen, että on mahdollista tarkastaa ja todeta jälkikäteen, mitä tietoja tullitietojärjestelmään on tallennettu, milloin ne on tallennettu ja kuka ne on tallentanut, sekä valvoa kyselyjä;

h) estääkseen tietojen luvattoman lukemisen, jäljentämisen, muuttamisen tai poistamisen tietojen lähettämisen ja tietovälineiden kuljetuksen aikana.

3. Edellä 23 artiklassa tarkoitettu komitea valvoo tullitietojärjestelmään tehtäviä kyselyjä sen varmistamiseksi, että tehdyt haut ovat luvallisia ja valtuutettujen käyttäjien tekemiä. Vähintään yksi prosentti kaikista hauista on tarkastettava. Kyseisten hakujen ja tarkastusten luettelo on tallennettava järjestelmään, ja sitä saavat käyttää vain 23 artiklassa tarkoitettu komitea sekä 24 ja 25 artiklassa tarkoitetut viranomaiset kyseisiä tarkastuksia varten. Luettelo on poistettava kuuden kuukauden kuluttua.

27 artikla

Edellä 10 artiklan 1 kohdassa tarkoitetut toimivaltaiset tulliviranomaiset vastaavat 26 artiklassa tarkoitetuista tietoturvatoimenpiteistä kyseisen jäsenvaltion alueella sijaitsevien päätteiden osalta, 14 artiklan 1 ja 2 kohdassa ja 18 artiklassa tarkoitetusta tarkastelusta sekä tämän päätöksen asianmukaisesta soveltamisesta siinä määrin kuin kyseisen jäsenvaltion lait, asetukset ja menettelyt sitä edellyttävät.

XIII LUKU

VASTUU JA VELVOITTEET

28 artikla

1. Kukin jäsenvaltio on vastuussa tullitietojärjestelmään tallentamiensa tietojen oikeellisuudesta, ajanmukaisuudesta ja laillisuudesta. Kukin jäsenvaltio on lisäksi vastuussa vuoden 1981 Strasbourgin yleissopimuksen 5 artiklan noudattamisesta.

2. Kukin jäsenvaltio on lakiensa, asetustensa ja menettelyjensä mukaisesti vastuussa tullitietojärjestelmän käytöstä kyseisessä jäsenvaltiossa jollekin henkilölle aiheutuneesta vahingosta. Jäsenvaltio on vastuussa myös silloin, kun vahinko on aiheutunut siitä, että tiedot toimittanut jäsenvaltio on tallentanut virheellisiä tietoja tai tallentanut tiedot järjestelmään tämän päätöksen vastaisesti.

3. Jos jäsenvaltio, jota vastaan on nostettu virheellisiä tietoja koskeva kanne, ei ole tiedot toimittanut jäsenvaltio, kyseisten jäsenvaltioiden on pyrittävä sopimaan siitä, minkä suuruisen osuuden korvauksena maksettavasta määrästä tiedot toimittanut jäsenvaltio mahdollisesti suorittaa toiselle jäsenvaltiolle. Näin sovitut määrät on suoritettava vaadittaessa.

29 artikla

1. Tietoteknisen infrastruktuurin (laitteistojen), ohjelmistojen sekä erityisten verkkoyhteyksien hankintaan, tutkimiseen, kehittämiseen ja huoltoon sekä niihin liittyviin tuotanto-, tuki- ja koulutuspalveluihin liittyvät kustannukset, joita ei voida erottaa tullitietojärjestelmän toiminnasta yhteisön tulli- ja maataloussäädöksiä sovellettaessa, sekä kustannukset tullitietojärjestelmän käyttämisestä jäsenvaltioissa katetaan Euroopan yhteisöjen yleisestä talousarviosta.

2. Muista tämän päätöksen täytäntöönpanosta aiheutuvista kuluista vastaavat jäsenvaltiot. Kunkin jäsenvaltion osuus määräytyy suhteessa sen bruttokansantulon osuuteen kaikkien jäsenvaltioiden yhteenlasketuista bruttokansantuloista kulujen aiheutumisvuotta edeltävänä vuonna.

Tässä kohdassa ’bruttokansantulolla’ tarkoitetaan markkinahintaisen bruttokansantuotteen laatimisen yhtenäistämisestä 13 päivänä helmikuuta 1989 annetun neuvoston direktiivin 89/130/ETY, Euratom (7) tai minkä tahansa sitä muuttavan tai sen korvaavan yhteisön säädöksen mukaisesti määriteltyä bruttokansantuloa.

XIV LUKU

SOVELTAMINEN JA LOPPUSÄÄNNÖKSET

30 artikla

Tässä päätöksessä edellytetty tietojenvaihto tapahtuu suoraan jäsenvaltioiden viranomaisten välillä.

31 artikla

Jäsenvaltioiden on annettava tämän päätöksen edellyttämä kansallinen lainsäädäntö viimeistään … (6).

32 artikla

Tällä päätöksellä korvataan tietotekniikan käytöstä tullialalla tehty yleissopimus, tuottoon liittyvän rahanpesun soveltamisalasta tietotekniikan käytöstä tullialalla tehdyssä yleissopimuksessa ja kuljetusvälineen rekisterinumeron sisällyttämisestä yleissopimuksessa lueteltuihin tietoihin 12 päivänä maaliskuuta 1999 tehty pöytäkirja (8) (jäljempänä ’tuottoon liittyvän rahanpesun soveltamisalasta tehty pöytäkirja’) ja Euroopan unionista tehdyn sopimuksen 34 artiklan mukaisesti 8 päivänä toukokuuta 2003 tehty pöytäkirja tietotekniikan käytöstä tullialalla tehdyn yleissopimuksen muuttamisesta tullitutkintatietokannan perustamisen osalta (9) (jäljempänä ’tullitutkintatietokannan perustamisesta tehty pöytäkirja’) … (6) alkaen.

33 artikla

Tietotekniikan käytöstä tullialalla tehdyn yleissopimuksen sekä tuottoon liittyvän rahanpesun soveltamisalasta tehdyn pöytäkirjan ja tullitutkintatietokannan perustamisesta tehdyn pöytäkirjan täytäntöönpanosäädökset kumotaan … (6) alkaen, ellei tässä päätöksessä toisin säädetä.

34 artikla

Jäsenvaltioiden väliset tämän päätöksen tulkintaa tai soveltamista koskevat riidat tutkitaan ensi vaiheessa neuvostossa Euroopan unionista tehdyn sopimuksen VI osastossa määrättyä menettelyä noudattaen ratkaisun löytämiseksi.

Jos ratkaisuun ei ole päästy kuuden kuukauden määräajan päättyessä, riidan osapuoli voi saattaa asian Euroopan yhteisöjen tuomioistuimen käsiteltäväksi.

35 artikla

1. Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

2. Sitä sovelletaan …

Tehty … Neuvoston puolesta Puheenjohtaja

(1) Lausunto annettu … (ei vielä julkaistu virallisessa lehdessä).

(2) EUVL L 218, 13.8.2008, s. 48.

(3) EYVL C 316, 27.11.1995, s. 33.

(4) EUVL …

(5) EYVL L 63, 6.3.2002, s. 1.

(6) Lisätkää tähän tämän päätöksen soveltamispäivää vastaava päivämäärä.

(7) EYVL L 49, 21.2.1989, s. 26.

(8) EYVL C 91, 31.3.1999, s. 2.

(9) EUVL C 139, 13.6.2003, s. 2.